ddrg/super_eurlex huggingface dataset:
SKRIFTLIG FORESPØRGSEL E-2954/00

af Emmanouil Mastorakis (PSE) til Kommissionen

(20. september 2000)

Om: Forelæggelse af rapporten for Det Økonomiske og Sociale Udvalg

Forelæggelsen af den anden rapport om fremskridtene i forbindelse med virkeliggørelse af den økonomiske og sociale samhørighed i EU's forskellige regioner i henhold til traktatens artikel 159 er mindst et år forsinket.

Hvornår vil Kommissionen være klar til at forelægge denne rapport på baggrund af, at de heri indeholdte oplysninger og forslag klart vil udgøre grundlaget for fastlæggelsen af en ny strategi for den økonomiske og sociale samhørighed?

Svar afgivet på Kommissionens vegne af Michel Barnier

(8. november 2000)

Som det ærede parlamentsmedlem anfører, hedder det i EF-traktaten, at Kommissionen hvert tredje år skal fremlægge rapport om den økonomiske og sociale samhørighed. Den første rapport blev vedtaget i november 1996(1), og den anden burde have foreligget inden udgangen af 1999. Følgende forhold har imidlertid bidraget til, at Kommissionen besluttede at udskyde udarbejdelsen af den tredje rapport til begyndelsen af 2001.

Offentliggørelsen i begyndelsen af 1999 af den sjette rapport om den økonomiske og sociale udvikling i Den Europæiske Unions regioner(2) og det forhold, at der ikke før udgangen af 1999 ville foreligge nyere oplysninger, som kunne danne baggrund for rapporten om samhørighed, ville have betydet, at Kommissionen ville have vedtaget to rapporter med så godt som identisk statistisk indhold.

Den første fase af gennemførelsen af den nye lovgivning for 2000-2006, dvs. målområde 1 og 2, vedtagelsen af fællesskabsstøtterammerne og enhedsprogrammeringsdokumenterne for mål 1 og dermed ex ante-evalueringerne, vil gøre det muligt for Kommissionen at drage mere relevante konklusioner end et år tidligere.

Offentliggørelsen af rapporten i begyndelsen af 2001 vil desuden gøre det muligt at indlede en omfattende debat i hele Europa om de kommende retningslinjer for samhørighedspolitikken i en udvidet Union og om Unionens forhold til de to øvrige komponenter i det europæiske samarbejde, nemlig det indre marked og Den Økonomiske og Monetære Union.

Der vil derfor i maj 2001 blive afholdt et forum om samhørighed, som Parlamentet skal deltage i.

(1) ISBN 92-827-8881-4.

(2) http://europa.eu.int/comm/regional_policy/document/doc1_en.htm http://europa.eu.int/comm/regional_policy/document/radi/radi_en.htm.
SKRIFTLIG FORESPØRGSEL P-3724/00

af Giovanni Pittella (PSE) til Kommissionen

(23. november 2000)

Om: Regionen Abruzzos enhedsprogrammeringsdokument

Kan Kommissionen under henvisning til

- at Regionen Abruzzo har udarbejdet et enhedsprogrammeringsdokument, som den for nylig har forelagt Kommissionen,

- at dette dokument er resultatet af den foregående regionalregerings indsats sammen med alle områdets økonomiske og sociale kræfter,

- at regionalregeringens indfaldsvinkel har fremmet lokalsamfundenes demokratiske inddragelse gennem fastlæggelse af retningslinjer for udarbejdelsen af integrerede kommunalprogrammer som vedtaget ved beslutning 617 af 6. april 2000,

- at satsningen på integrerede kommunalprogrammer er i overensstemmelse med principperne om subsidiaritet og samordning, som danner grundlag for EU's planlægning for perioden 2000-2006,

- at den nye regionalregering på ubegribelig vis har annulleret ovennævnte beslutning ved afgørelse af 21. juni 2000,

- at denne afgørelse, som politisk set ikke er i tråd med de øvrige regioners valg eller med planen om en kommunalt centreret udvikling, hvor de lokale ressourcer kan udnyttes fuldt ud, er ensbetydende med en gennemgribende ændring af selve filosofien bag enhedsprogrammeringsdokumentet, hvor de integrerede kommunalprogrammer er et centralt instrument for enhedsprogrammeringsdokumentet selv,

oplyse, hvilke foranstaltninger den agter at træffe for at sikre, at man vender tilbage til den oprindelige tanke med enhedsprogrammeringsdokumentet?

Svar afgivet på Kommissionens vegne af Michel Barnier

(21. december 2000)

Forslaget til det enhedsprogrammeringsdokument (DOCUP) for regionen Abruzzo, der er støtteberettiget under mål 2 i perioden 2000-2006, blev officielt indgivet til Kommissionen den 3. november 2000 og accepteret som ansøgning den 17. november 2000.

Kommissionen gennemgår i øjeblikket dette forslag med henblik på udarbejdelsen af et forhandlingsmandat, der vil blive sendt til medlemsstaten, så der kan indledes forhandlinger med henblik på Kommissionens godkendelse af dette DOCUP snarest muligt. I den forbindelse vil Kommissionen også undersøge gennemførelsesbetingelserne for det pågældende DOCUP, herunder en eventuel anvendelse af lokale integrerede projekter.
SKRIFTLIG FORESPØRGSEL E-3527/00

af Ilda Figueiredo (GUE/NGL) til Kommissionen

(13. november 2000)

Om: Adgang til grundlæggende kundskaber

Universiteter, forskningsinstitutter, og organer i fire lande (Spanien, Danmark, Sverige og Frankrig), der beskæftiger sig med pædagogiske og sociale uddannelser har forelagt et projekt for Kommissionen med titlen Børn og unge med sociale problemer i forbindelse med indlæring af basale kundskaber: de nye teknologier som et middel til at forbedre deres uddannelsesmuligheder og kulturelle ressourcer (SERD-2000-00234).

Da projektet er af meget stor betydning for forebyggelse af social udstødning, bedes Kommissionen oplyse, på hvilket stade evalueringen af dette projekt befinder sig?

Svar afgivet på Kommissionens vegne af Philippe Busquin

(18. december 2000)

Kommissionen har med bistand fra en række uafhængige eksperter i oktober 2000 vurderet de forslag, der var indgivet i forbindelse med den anden indkaldelse af forslag under nøgleaktionen forbedring af den samfundsøkonomiske videnbase (IHP-KA1-001), herunder også det af det ærede medlem omtalte forslag.

Koordinatoren for forslaget er blevet underrettet om evalueringsresultaterne, som går ud på, at forslaget til sidst blev skønnet at være under evalueringstærsklen og derfor ikke kunne komme i betragtning ved en eventuel udvælgelse.

En kopi af den samlede evalueringsrapport vedrørende projektforslaget sendes direkte det ærede medlem samt Europa-Parlamentets generalsekretariat.
SKRIFTLIG FORESPØRGSEL E-3453/00

af Roberto Bigliardo (TDI) til Kommissionen

(7. november 2000)

Om: Planerne om lukning af forretningen i Europa-Kommissionen

I henhold til løbesedler fra Personaleudvalget har Kommissionen til hensigt at lukke den forretning (Economat), der er reserveret for tjenestemændene. Forretningen er ikke en afgiftsfri butik, således som det anføres og kommenteres i pressen, men det drejer sig om en virkelig handelsvirksomhed, hvor tjenestemændene kan købe fødevarer og regionale specialiteter i de europæiske institutioners lokaliteter.

Denne indkøbscentral er derfor ikke en forretning for de priviligerede, og det bør ikke glemmes, at alle ministerier og offentlige og private institutioner også har en sådan. Endvidere drøftede Europa-Parlamentets Kvæstorkollegium på et møde for nylig muligheden af at åbne en forretning.

Hvorledes begrunder Kommissionen afgørelsen om eventuelt at lukke indkøbscentralen?

Svar afgivet på Kommissionens vegne af Neil Kinnock

(14. december 2000)

En af hovedtankerne bag oprettelsen af økonomater i 1960'erne var at give tjenestemænd og andre ansatte i Kommissionen mulighed for at købe fødevarespecialiteter og andre produkter fra deres respektive hjemlande, som dengang almindeligvis ikke kunne fås lokalt i Bruxelles og Luxembourg. Som det ærede medlem påpeger, har der aldrig været tale om privilegerede forretninger.

Situationen har klart ændret sig siden da, og de produkter, økonomaterne sælger, kan nu let også findes i mange supermarkeder og specialforretninger. Den oprindelige begrundelse for oprettelsen af økonomaterne gør sig derfor ikke længere gældende.

Kommissionen har en årrække satset på en løsning med tværinstitutionelt samarbejde i håb om, at det ville give stordriftsfordele og tillade en mere effektiv udnyttelse af ressourcerne.

Der er desværre ikke kommet noget produktivt ud af disse forhandlinger. Parlamentet har besluttet at anvende sin infrastruktur i Bruxelles som efter den oprindelige plan skulle huse det tværinstitutionelle indkøbscenter til andre formål og at undersøge andre løsninger, herunder åbning af en natbutik og en virtuel butik, for at imødekomme potentielle forbrugerbehov.

I juli i år traf Kommissionen på grundlag af Peer Group-undersøgelsen (som blev iværksat for at afstemme ressourcerne efter de prioriterede aktiviteter) beslutning om at opgive eller reducere visse aktiviteter, der skønnedes ikke at høre med til institutionens kerneopgaver. Disse beslutninger omfattede bl.a. den påtænkte indstilling af driften af økonomaterne og følgelig lukning af disse forretninger.

Kommissionen forstår naturligvis, at det er ønskeligt, at der er adgang til indkøbsfaciliteter for personalet. I perioden før den påtænkte lukning af økonomaterne undersøger Kommissionen derfor mulighederne for at iværksætte et udbud med henblik på at finde frem til private forretningsdrivende, der er interesseret i at levere varer bestilt direkte af Kommissionens personale og andre potentielle forbrugere.
SKRIFTLIG FORESPØRGSEL P-3826/00

af Massimo Carraro (PSE) til Kommissionen

(29. november 2000)

Om: Ulovlig anvendelse af mærket Valpolicella i forbindelse med en reklamekampagne mod spirituskørsel

Af en artikel offentliggjort den 12. november 2000 i Verona-avisen L'Arena fremgår det, at reklamemateriale fra Valpolicella-konsortiet er blevet anvendt på ulovlig og skadelig måde i Irland i forbindelse med en kampagne mod spirituskørsel. Denne kampagne gengiver mærket Valpolicella ved at lade bogstaverne police, som er indeholdt i selve navnet, fremstå med rødt, således at der skabes en klar sammenhæng mellem denne vins navn og ordensmagtens kontrolforanstaltninger.

Selv om det må betragtes som et legitimt og prisværdigt initiativ at lave en reklamekampagne mod spirituskørsel, finder Kommissionen da ikke, at anvendelsen af en specifik vin med kontrolleret oprindelsesbetegnelse, således som det er tilfældet med Valpolicella-konsortiet, udgør en ærekrænkende handling, som påfører dette mærke en betydelig kommerciel skade?

Hvilke foranstaltninger agter Kommissionen at træffe for at løse dette problem?

Supplerende svar afgivet på Kommissionens vegne af Franz Fischler

(21. marts 2001)

De irske myndigheder har meddelt Kommissionen, at der i deres medlemsstat ikke har været tilrettelagt nogen officiel kampagne mod spirituskørsel, der vedrører de af det ærede medlem omtalte forhold.

Den reklame, der har været omtalt i Verona-avisen L'Arena, er resultatet af en enkeltstående og utilsigtet handling, som fremgik af visse objekter importeret fra Det Forenede Kongerige. Disse blev dog straks trukket tilbage fra markedet, så snart de irske myndigheder fik kendskab til de omtalte forhold.
SKRIFTLIG FORESPØRGSEL P-3739/00

af Jens-Peter Bonde (EDD) til Kommissionen

(28. november 2000)

Om: Ødelæggelse af kurdisk by

Hvad er begrundelsen for en eventuel støtte af GAP-projektet, der opdæmmer Eufrat og Tigris og sætter store dele af Sydøsttyrkiet under vand og blandt andet truer med at oversvømme en ældgammel kurdisk by af historisk betydning for kurderne?

Svar afgivet på Kommissionens vegne af Günter Verheugen

(5. januar 2001)

Kommissionen har ikke til hensigt at anvende midler fra Fællesskabets budget til finansiering af en opdæmning af Eufrat og Tigris.

Kommissionen planlægger imidlertid at samfinansiere et regionalt udviklingsprogram i GAP-området, som særligt har til formål at forøge beskæftigelsesmulighederne, at støtte indkomstskabende aktiviteter for landbrugsbefolkningen, at renovere og restaurere vigtige kulturelle seværdigheder og at fremme kulturelle og turistmæssige muligheder, samt at forbedre miljøforholdene i området.
SKRIFTLIG FORESPØRGSEL E-3834/00

af Raina Echerer (Verts/ALE) til Kommissionen

(7. december 2000)

Om: Kontrol med dyretransport

Det har vist sig, at medlemsstaternes myndigheder hidtil kun formelt har kontrolleret attesteringen, jf. artikel 2, stk. 2, i Kommissionens forordning (EF) nr. 615/98(1), samt om nødvendigt rapporterne ved aflæsningen i bestemmelsestredjelandet, jf. artikel 3, stk. 3, i Kommissionens forordning (EF) nr. 615/98, hvorved man får det indtryk, at yderligere detaljerede oplysninger fra embedsdyrlægernes side alene ud fra formularernes udformning slet ikke er ønskede hhv. mulige, og at de nationale myndigheder som led i deres undersøgelsespligt rent faktisk overhovedet ikke eller ikke i særlig vid udstrækning registrerer overholdelsen af direktivet om beskyttelse af dyr under transport i henhold til artikel 1 i Kommissionens forordning (EF) nr. 615/98, hvori der henvises til direktiv 91/628/EØF, og ikke har truffet nogen fyldestgørende proceduremæssige forholdsregler.

Hvad agter Kommissionen på den baggrund at gøre for at sikre sig, at medlemsstaternes myndigheder på fyldestgørende vis kontrollerer, at samtlige udbetalingsbetingelser, jf. Kommissionens forordning (EF) nr. 615/98 og Rådets forordning (EØF) nr. 805/68(2), er opfyldt, før der tildeles eksportrestitutioner?

(1) EFT L 82 af 19.3.1998, s. 19.

(2) EFT L 148 af 28.6.1968, s. 24.

Svar afgivet på Kommissionens vegne af Franz Fischler

(23. januar 2001)

Ifølge henholdsvis artikel 2 og 3 i Kommissionens forordning (EF) nr. 615/98 af 18. marts 1998 om særlige gennemførelsesbestemmelser for ordningen med eksportrestitutioner for så vidt angår kvægs velfærd under transport skal der foretages systematisk kontrol, når dyrene forlader EU, og målrettet kontrol, når dyrene aflæsses i tredjelande. Ifølge forordningens artikel 5, stk. 3, er det de nationale myndigheder, som står for restitutionsudbetalingen, der på grundlag af rapporterne om kontrollen og/eller andre foreliggende oplysninger skal afgøre, om bestemmelserne i direktivet om beskyttelse af dyr under transport er blevet overholdt, og om der skal udbetales eksportrestitution.

Der bliver sendt en sammenfattende oversigt over de finansielle følger af denne forordnings anvendelse direkte til det ærede parlamentsmedlem og Europa-Parlamentets sekretariat til orientering. Det skal bemærkes, at man i perioden 1. september 1998 30. juni 2000 afviste at udbetale restitution for 3 150 dyr.

Anvendelsen af forordning (EF) nr. 615/98 er sat på mødedagsordenen for den komité, der forvalter forordningen. Drøftelserne med medlemsstaterne om dette spørgsmål vil fortsætte med henblik på at opnå en mere ensartet anvendelse af forordningen.

Desuden er Kommissionen for øjeblikket i gang med at lave en undersøgelse hos medlemsstaternes udbetalende organer for bedre at kunne vurdere, hvordan bestemmelserne i forordning (EF) nr. 615/98 anvendes.
SKRIFTLIG FORESPØRGSEL E-3220/00

af Mary Honeyball (PSE) til Kommissionen

(17. oktober 2000)

Om: Udviklingen på den cypriotiske Akamas-halvø

Vil Kommissionen kommentere den cypriotiske regerings påtænkte beslutning om tilladelse til turistudvikling på Akamas-halvøen og tage stilling til, om en sådan beslutning er forenelig med Den Europæiske Unions Natura 2000-program under miljøpolitikken?

Vil Kommissionen oplyse, hvorledes dette spørgsmål tænkes afklaret under tiltrædelsesforhandlingerne?

Svar afgivet på Kommissionens vegne af Günther Verheugen

(23. november 2000)

Som Kommissionen meddelte i sit svar på en skriftlig forespørgsel fra Davies(1) følger den nøje med i udviklingen på Akamas-halvøen gennem de kanaler den har til rådighed, bl.a. gennem tiltrædelsesforhandlingerne på miljøområdet, den løbende tekniske kontakt med de cypriotiske myndigheder vedrørende miljøspørgsmål, og gennem de forskellige tiltrædelsesforberedende aktiviteter, og herunder rapporterne om fremskridtet i retning af tiltrædelse. Kommissionen gav en detaljeret redegørelse for Akamas-spørgsmålet på mødet den 10. oktober 2000 i Fællesskabets og Cyperns fælles parlamentsudvalg.

De cypriotiske myndigheder traf i marts 2000 visse midlertidige beslutninger med henblik på sikring af en forsvarlig forvaltning af Akamas-halvøen. Myndighederne har meddelt Kommissionen at der vil blive truffet endelig beslutning efter høring af de berørte parter på grundlag af Fællesskabets regler på området og under overholdelse af de internationale og nationale forpligtelser.

Som led i arbejdet på at forberede landets optagelse agter Cypern at imødekomme kravene i Rådets direktiv 92/43/EØF om bevaring af naturtyper samt vilde dyr og planter(2) ved at forelægge en liste med forslag til hvilke områder der skal udpeges som særligt fredede områder med henblik på optagelse i Natura 2000-programmet. Forslaget kommer til at omfatte en klar afgrænsning af disse områder. Akamas-regionen er blevet opført på en vejledende liste over sådanne områder som led i et projekt under Life-programmet, hvorigennem de cypriotiske myndigheder har fået bistand til løsningen af denne opgave. Det

forventes at udpegelsen af hvilke område der kommer med i Natura 2000-programmet, vil blive afsluttet i andet halvår af 2001. I den mellemliggende periode vil Kommissionen fortsætte med at overvåge om Cypern iagttager lovgivningens ånd ved at beskytte fredningsinteresserne i regionen.

(1) Se side 19.

(2) EFT L 206 af 22.7.1992.
SKRIFTLIG FORESPØRGSEL P-3561/00

af Michl Ebner (PPE-DE) til Kommissionen

(10. november 2000)

Om: Afskaffelse af bure til svin

For nogle år siden vedtog Rådet og Europa-Parlamentet et direktiv om gradvis afskaffelse af bure til høns, men svin lever derimod stadig under uacceptable forhold spærret inde i bittesmå indelukker og ofte bundet med reb eller ovenikøbet lænker. For nogen tid siden meddelte Kommissionen således, at den ville udarbejde et forslag om ændring af direktiv 91/630(1), hvorefter det ikke længere bliver muligt at holde svin og søer i båse. Imidlertid har Generaldirektoratet for Landbrug for nylig anmodet om yderligere oplysninger om de økonomiske virkninger af en fuldstændig afskaffelse af båsene for denne sektor, og derved er forelæggelsen af forslaget blevet yderligere forsinket.

Kan Kommissionen oplyse, hvorfor Kommissionen stadig tøver med at forelægge sit forslag om ændring af direktiv 91/630 på trods af, at lande som f.eks. Storbritannien og Sverige allerede har indført forbud mod anvendelse af drægtighedsbåse, og denne omlægning tilsyneladende ikke har medført alvorlige økonomiske tab?

(1) EFT L 340 af 11.12.1991, s. 33.

Svar afgivet på Kommissionens vegne af David Byrne

(8. januar 2001)

Kommissionens forslag til ændring af Rådets direktiv 91/630/EØF af 19. november 1991 om fastsættelse af mindstekrav med hensyn til beskyttelse af svin, som skal forbedre levevilkårene for svin, er næsten færdigt, og det vil blive forelagt for Rådet og Parlamentet inden årets udgang.

Kommissionens forslag behandler følgende aspekter: regler for, at søer holdes i sociale grupper, separate områder, der skal imødekomme dyrenes normale adfærdsmønstre, en passende forbedring af miljøet og forbedring af gulvbelægningerne.

De oplysninger, Kommissionen ligger inde med, bekræfter, at fem medlemsstater i de seneste år har vedtaget en lovgivning til beskyttelse af svin, som omfatter supplerende foranstaltninger i forhold til kravene i Rådets direktiv 91/630/EØF.
SKRIFTLIG FORESPØRGSEL E-3221/00

af Glyn Ford (PSE) til Rådet

(20. oktober 2000)

Om: Undtagelse fra tobaksdirektivet

Ifølge den fælles holdning vedrørende EU-tobaksdirektivet forbydes fremstilling i og eksport fra EU af cigaretter med et tjæreindhold på over 10 mg fra den 1. januar 2004 i 14 af de 15 medlemsstater. Der er imidlertid tale om en undtagelsesordning for Grækenland, som indtil 2007 får lov til at fremstille, distribuere og eksportere cigaretter, der ligger over denne værdi. Er dette ikke en klar overtrædelse af reglerne for det indre marked og konkurrence, hvor der diskrimineres mod andre EU-producenter, især de britiske, som ville blive ramt af tilsvarende socioøkomiske følgevirkninger?

Svar

(26. februar 2001)

I fælles holdning vedtaget af Rådet den 31. juli 2000(1) hedder det, at fra den 1. januar 2004 må cigaretter, der overgår til fri omsætning, markedsføres eller fremstilles i medlemsstaterne, ikke indeholde mere end 10 mg tjære pr. cigaret.

Som De påpeger, er der i den fælles holdning en midlertidig undtagelse for Grækenland for så vidt angår det maksimale tjæreindhold i cigaretter, som er fremstillet og markedsført inden for landets grænser. Cigaretter, som er fremstillet i Grækenland med et tjæreindhold på over 10 mg vil derfor ikke kunne markedsføres uden for Grækenland.

Formålet med direktivet er som bekendt at medvirke til at fjerne de forskelle mellem medlemsstaternes love og administrative bestemmelser om fremstilling, præsentation og salg af tobaksvarer, som hæmmer det indre markeds funktion.

Som en konsekvens af Domstolens retspraksis bør EF-lovgivningen anvendes ens i alle medlemsstaterne. En undtagelse er dog mulig, når undtagelsen som i dette tilfælde begrundes objektivt og gøres tidsbegrænset.

(1) EFT C 300 af 20.10.2000, s. 49-62.
SKRIFTLIG FORESPØRGSEL P-3745/00

af Liam Hyland (UEN) til Kommissionen

(29. november 2000)

Om: Nederlandsk plan om at opføre en seksetagers bygning til dyr, fisk og afgrøder

Har Kommissionen kendskab til nederlandske planer om at opføre en seksetagers bygning (Agropark) til opdræt af svin, kyllinger, laks og dyrkning af forskellige afgrøder, hvilket møder modstand fra landmændene, da det kan indebære en stor risiko for spredning af sygdomme, hvis 300 000 svin holdes i samme bygning, og da planen om at huse 1 million kyllinger i samme bygning kunne føre til yderligere sundhedsrisici? Hvordan ser Kommissionen på dette forslag?

Svar afgivet på Kommissionens vegne af David Byrne

(9. januar 2001)

Kommissionen har kendskab til det projekt, som det ærede medlem nævner.

Kommissionen har dog ikke modtaget detaljerede oplysninger, der tyder på, at en sådan plan ikke er i overensstemmelse med den relevante EF-lovgivning, især om miljø, dyresundhed og dyrevelfærd.

Det skal nævnes, at EF-reglernes daglige håndhævelse påhviler medlemsstaterne. Det er derfor i første række de nederlandske myndigheder, der skal derfor sørge for, at et sådant projekt opfylder EF-reglerne.